ประกาศกระทรวงแรงงานและสวัสดิการสังคม เรื่อง หลักเกณฑ์การวินิจฉัยและการประเมินการสูญเสียสมรรถภาพของผู้ป่วยหรือบาดเจ็บด้วยโรคจากการทำงาน (ฉบับที่ 2)
ประกาศกระทรวงแรงงานและสวัสดิการสังคม
ประกาศกระทรวงแรงงานและสวัสดิการสังคม
เรื่อง
หลักเกณฑ์การวินิจฉัยและการประเมินการสูญเสียสมรรถภาพของผู้ป่วย
หรือบาดเจ็บด้วยโรคจากการทำงาน
(ฉบับที่ ๒)
 

โดยที่เป็นการสมควรแก้ไขเพิ่มเติมประกาศกระทรวงแรงงานและสวัสดิการสังคม
เรื่อง หลักเกณฑ์การวินิจฉัยและการประเมินการสูญเสียสมรรถภาพของผู้ป่วยหรือบาดเจ็บด้วยโรคจากการทำงาน
ในส่วนที่เกี่ยวกับหลักฐานทางการแพทย์แสดงการเจ็บป่วย

อาศัยอำนาจตามความในมาตรา ๖
แห่งพระราชบัญญัติเงินทดแทน พ.ศ. ๒๕๓๗
กระทรวงแรงงานและสวัสดิการสังคมจึงออกประกาศไว้ ดังต่อไปนี้

ข้อ ๑ ให้ยกเลิกความใน (๑) ของข้อ ๑
แห่งประกาศกระทรวงแรงงานและสวัสดิการสังคม เรื่อง
หลักเกณฑ์การวินิจฉัยและการประเมินการสูญเสียสมรรถภาพของผู้ป่วยหรือบาดเจ็บด้วยโรคจากการทำงาน
ลงวันที่ ๒๒ พฤษภาคม พ.ศ. ๒๕๔๐ และให้ใช้ความต่อไปนี้แทน
(๑) มีหลักฐานทางการแพทย์แสดงการเจ็บป่วย ดังนี้
(ก) เวชระเบียน
(ข) ผลและรายงานการชันสูตรต่าง ๆ ที่เกี่ยวกับโรค
(ค) ใบรับรองแพทย์
(ง) ความเห็นของแพทย์ผู้เชี่ยวชาญ

ข้อ ๒[๑]
ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๓๐ มีนาคม พ.ศ. ๒๕๔๑
ไตรรงค์ สุวรรณคีรี
รัฐมนตรีว่าการกระทรวงแรงงานและสวัสดิการสังคม




[๑] ราชกิจจานุเบกษา เล่ม ๑๑๕/ตอนพิเศษ ๓๑ ง/หน้า
๘/๒๔ เมษายน ๒๕๔๑